b'\n_START_ARTICLE_\nGeorgi U\xc5\xa1akov\n_START_PARAGRAPH_\nGeorgi U\xc5\xa1akov (30. tammikuuta 1901 Lazarevskojen kyl\xc3\xa4, Habarovskin aluepiiri, Neuvostoliitto \xe2\x80\x93 1963 Moskova, Neuvostoliitto) oli ven\xc3\xa4l\xc3\xa4inen tutkimusmatkailija. H\xc3\xa4n oli syntyisin Siperiasta Amurin varrelta. Vuonna 1926 h\xc3\xa4net nimitettiin Ven\xc3\xa4j\xc3\xa4n Kaukoid\xc3\xa4n aluepiirin toimeenpanevan komitean Pohjoisen j\xc3\xa4\xc3\xa4meren Wrangelinsaaren ja Geraldinsaaren hallinnon p\xc3\xa4\xc3\xa4llik\xc3\xb6ksi eli kuvern\xc3\xb6\xc3\xb6riksi. Se tarkoitti, ett\xc3\xa4 h\xc3\xa4n sai pyynt\xc3\xb6ns\xc3\xa4 mukaan vastuulleen Wrangelinsaaren asuttamisen._NEWLINE_U\xc5\xa1akov k\xc3\xa4vi Habaroskissa opettajaseminaarin ja ty\xc3\xb6skenteli sen j\xc3\xa4lkeen erilaisissa teht\xc3\xa4viss\xc3\xa4, joista merkitt\xc3\xa4v\xc3\xa4ksi muodostui osallistuminen V. K. Arsenjevin tutkimusretkelle. H\xc3\xa4n opiskeli sitten Vladivostokin yliopistossa mutta Ven\xc3\xa4j\xc3\xa4n tilanteen vuoksi ei suorittanut tutkintoa, sill\xc3\xa4 h\xc3\xa4n palveli armeijassa sis\xc3\xa4llissodassa._NEWLINE_U\xc5\xa1akov oli vuodesta 1924 Ven\xc3\xa4j\xc3\xa4n maantieteellisen seuran t\xc3\xa4ysj\xc3\xa4sen. H\xc3\xa4n oli esitt\xc3\xa4nyt kansankomissaarien neuvostolle, ett\xc3\xa4 h\xc3\xa4net nimitett\xc3\xa4isiin vastaamaan Wrangelinsaaren asuttamisteht\xc3\xa4v\xc3\xa4st\xc3\xa4. Anomuksessa h\xc3\xa4n totesi, ett\xc3\xa4 asuttaminen oli t\xc3\xa4rke\xc3\xa4 erityisesti poliittisten etujen ja saaren luonnontieteellisen ja maantieteellisen tutkimisen vuoksi, ei niink\xc3\xa4\xc3\xa4n taloudellisista syist\xc3\xa4. Nuoresta i\xc3\xa4st\xc3\xa4\xc3\xa4n huolimatta 25-vuotias U\xc5\xa1akov sai teht\xc3\xa4v\xc3\xa4n._NEWLINE_Organisointikykyinen U\xc5\xa1akov valvoi matkaa varten valitun h\xc3\xb6yrylaiva Stavropolin korjaamisen ja varustamisen, hankki varusteet ja kokosi miehist\xc3\xb6n, johon kuului nelj\xc3\xa4 samaania turvaamaan saaren tulevien asukkaiden yhteisty\xc3\xb6n. 59-j\xc3\xa4seninen seurue saapui saarelle 7. elokuuta 1926. Saarelle perustettiin kauppasiirtola, josta tuli nahkoja ja mursun sy\xc3\xb6ksyhampaita v\xc3\xa4litt\xc3\xa4v\xc3\xa4 tuottava yritys. Rodgersinlahteen perustettu kyl\xc3\xa4 sai my\xc3\xb6hemmin h\xc3\xa4nen kunniakseen nimen U\xc5\xa1akovskoje. U\xc5\xa1akovin kolmen vuoden ty\xc3\xb6rupeaman j\xc3\xa4lkeen h\xc3\xa4nen seuraajakseen tuli Aref Minejev. Minejevin seuraaja oli Konstantin Semjont\xc5\xa1uk, joka joutui syytteeseen murhasta, tuomittiin kuolemaan ja ammuttiin._NEWLINE_Wrangelinsaaren teht\xc3\xa4v\xc3\xa4n j\xc3\xa4lkeen U\xc5\xa1akov organisoi tutkimusmatkan Severnaja Zemljalle, ja sittemmin h\xc3\xa4n osallistui useille muille retkille, joiden aikana h\xc3\xa4n teki yli 50 pohjoista l\xc3\xb6yt\xc3\xb6\xc3\xa4. H\xc3\xa4n kirjoitti kolme kirjaa ja lukuisia artikkeleita._NEWLINE_Merkitt\xc3\xa4v\xc3\xa4st\xc3\xa4 ty\xc3\xb6st\xc3\xa4\xc3\xa4n U\xc5\xa1akov sai useita Neuvostoliiton palkintoja._NEWLINE_U\xc5\xa1akov on haudattu Severnaja Zemljalle Doma\xc5\xa1nin saarelle.'